Аддзел адукацыі , спорта і турызма Петрыкаўскага райвыканкама дзяржаўная ўстанова адукацыі

“Кашэвіцкі дзіцячы сад-базавая школа Петрыкаўскага раёна”

VII Міжнародны конкурс

"Сучасныя адукацыйныя тэхналогіі ў творчасці настаўніка пачатковых класаў»

Сцэнарый пазакласнага мерапрыемства,

4 клас

Вусны часопіс

«Мая маленькая Радзіма»

Бібліятэкар

Голуб Галіна Іванаўна

аг.Кашэвічы

вул. Школьная,4

Петрыкаўскі раён

Гомельская вобласць

Тэл. раб. 80235024152

аг.Кашэвічы

2018 г

**Мэта:** паглыбіць веды вучняў аб населеным пункце, у якім яны нарадзіліся і жывуць.

**Задачы:**

-прывіваць любоў да роднага краю, да роднай зямлі;

-развіваць пазнавальнасць, творчасць;

-выхоўваць пачуццё гордасці за сваю Радзіму;

**Абсталяванне:** фотаздымкі, мультымедыйная прэзентацыя, выстава малюнкаў на тэму “Мая маленькая Радзіма”

***Ход мерапрыемства***

І**. Арганізацыйны момант**

-- Пачынаем наш вусны часопіс вершам Я.Коласа **(слайд 2)**

О, край родны, край прыгожы,

Мілы кут маіх дзядоў!

Што мілей у свеце божым

Гэтых светлых берагоў,

Дзе бруяцца срэбрам рэчкі,

Дзе бары-лясы гудуць,

Дзе мядамі пахнуць грэчкі,

Нівы гутаркі вядуць.

**ІІ. Асноўная частка мерапрыемства**

У кожнага чалавека ёсць Радзіма, і кожны любіць яе. Любіць месца, дзе нарадзіўся і жыве. Любіць родную прыроду, свой народ. Любіць сваю родную мову і песні свайго народа.У адной з кніг Францыск Скарына пісаў: “Звяры, што ходзяць у пустыні, знаюць ямы свае, птушкі, што лётаюць у паветры, ведаюць гнезды свае, рыбы, што плаваюць у моры і ў рэках, чуюць віры свае; пчолы і ім падобныя бароняць вуллі свае, гэтак жа і людзі, дзе нарадзіліся і ўскормленыя да таго месца вялікую ласку маюць.

З самага ранняга дзяцінства мы вучымся любіць сваю Радзіму. Разам са словамі “мама”, “тата” мы вымаўляем словы “наша хата”, “наша вуліца”, “наша вёска”, пасля мы кажам “наша школа”. Наша – гэта значыць “родная, свая”. І само сабой становіцца зразумелым, што наша – лепшае, таму што без яго немагчыма ўявіць само жыццё **(слайд 3-6)**

**1 вядучы:** Мой край лугі і пералескі

Крыніцы звон і шум лясны

Мой край –блакітныя пралескі

На сцежках ранняе вясны,

Высока ў небе вырай кружыць,

Ляціць за сіні небакрай

Не забывай ніколі, дружа,

Сваю зямлю, свой родны край!

**2 вядучы:** Хіба можна кут не любіць,

Дзе твае нарадзілісь бацькі,

Дзе жыццё пражылі дзяды,

Дзе спрадвеку твае карані? **(слайд 7)**

Гэтымі словамі хочацца пачаць расказ пра нашу маленькую Радзіму. Наша маленькая Радзіма – гэта вёска Кашэвічы Петрыкаўскага раёна Гомельскай вобласці **(слайд 8-9)**

**1 вядучы:** У глыбінцы беларускага Палесся знаходзіцца вёска Кашэвічы. Гэта самы прыгожы , на маю думку, вугалок Беларусі- гэта мая малая радзіма.

**2 вядучы:** Усяго тут шмат: і лясоў, і палёў, і балот, і лугоў, маленькіх рачулак і вялікая рэчка.

**1 вядучы:** Пад высокім сінім небам зелянеюць прасторы ніў. Шуміць пад ветрам, хвалямі пераліваецца збажына.

**2 вядучы:** Ва ўрачыстай цішыні песцяцца нагрэтыя сонцам бары, у дубравах не зварухнуцца магутныя дубы-асілкі, цвіце на ўзлесках пахучы чабор.

**1 вядучы:** А якія людзі ў нас жывуць!

**2 вядучы:** Добрыя і працавітыя !

**1 вядучы:** Сумленныя і сціплыя!

**2 вядучы:** Адказныя і таленавітыя!

І ўсе яны беззаветна любяць родны край, родную зямлю, што завецца Беларуссю!

**1вядучы:** А зараз мы з вамі адправімся ў далёкае-далёкае мінулае, каб даведацца калі ўтварылася наша вёска і адкуль пайшла яе назва. Запрашаем усіх чытачоў на першую старонку нашага часопіса.

Яна называецца **“*Як ўсё пачыналася” (слайд 10)***

**2 вядучы:** Як дрэва не можа жыць без карэнняў, так і народ не можа існаваць без сваёй гісторыі, культуры, сваіх сімвалаў памяці.

**1вядучы:** Наша гісторыя пачынаецца ў далёкім мінулым. За некалькі кіламетраў ад Кашэвіч знаходзіцца ўрочышча “Селішча”, дзе паводле падання і жылі нашы продкі. У пачатку 16-га стагоддзя іх мірнае жыцце было парушана нападам крымскіх татар. Веска была спалена.

**2** **вядучы:** вучань: Сяляне падаліся на поўдзень, дзе і заснавалі вёску Касевічы ў 1561 годзе. Тады землі нашых мясцін належалі Вялікаму княству Літоўскаму. **(слайд 11)**

**1вядучы:** У 1886 годзе ў вёсцы налічвалася 35 двароў, пражывала 260 жыхароў.

**2 вядучы:** У 1890 годзе на тэрыторыі вёскі працавала мельніца, крупадзёрка, маслабойня, лесапільны завод, карчма і крама, вінадзельны завод **(слайд 12)**



**1 вядучы**: У 1908 годзе адкрылася народнае вучылішча,  якое пасля стала называцца школай 1-ай ступені**. (слайд 13)** Гэта была важная падзея для вяскоўцаў. Першым настаўнікам быў малады выпускнік Нясвіжскай настаўніцкай семінарыі Аляксандр Паўлавіч Буйвал, які родам быў з – пад Слуцка, які не пабаяўся глухога месца Палесся і літаральна з першых дзён уразіў усіх сумленнасцю, глыбінёй ведаў, шчырасцю і павагай да людзей. Драўляны будынак школы, дзе было два пакоі: у адным вучыліся дзеці, у другім жыў настаўнік – быў пабудаваны на сродкі лучыцкага пана Івана Іванавіча Вільсана, ва ўладанні якога была зямля і вакол Касейска.Вучыць у той час было нялёгка. Замест партаў – доўгія, збітыя з дошак сталы і заслоны. Безумоўна, у дзяцей не хапала паперы, алоўкаў, школьных прылад. Яны пісалі на грыфельных дошках. Хадзілі ў школу і дзесяцігадовыя, і падлеткі гадоў па шаснаццаць. Заняткі вяліся на рускай мове.

**2 вядучы:** У 1947 годзе была адкрыта сямігадовая школа.Школа была драўляная. Заняткі вяліся ў дзве змены **(слайд 14)**

**1 вядучы:** У 1988 годзе была пабудавана новая сярэдняя школа

**(слайд 15)**

**2 вядучы:** З 1917 года вёска Касейс называецца Кашэвічы **(слайд 16)**

**1 вядучы:** Наступная старонка нашага часопіса называцца **“*Ваенныя гады”***

***(слайд 17-18)***

Кожны чалавек хоча ведаць, як жылі яго продкі і хто з іх праславіўся подзвігамі і вялікімі справамі.

**2 вядучы:** Вялікая Айчынная вайна прынесла шмат бед, пакут і слёз многім людзям. Не абышло гэта ліхалецце і нашу вёску.

**1 вядучы**:Летнім днём 1941 года немцы падпалілі вёску і забілі некалькі мірных жыхароў.

**2 вядучы:** За вызваленне нашага раёна і нашай вёскі змагаліся і загінулі салдаты розных нацыянальнасцей.

**1 вядучы:** На мясцовых могілках 29 красавіка 2007 года быў устаноўлены помнік 7 камсамольцам, загінуўшым восенню 1941 года. Іх прозвішчы высечаны на помніку.

**2 вядучы:** У цэнтры вёскі знаходзіцца брацкая магіла савецкіх воінаў, якія загінулі ў баях за вызваленне ад нямецка-фашысцкіх захопнікаў вёскі Кашэвічы. Усе жыхары вёскі ўшаноўваюць памяць загінуўшых. Вучні школы высаджваюць кветкі, наводзяць парадак у невялікім бярозавым гаі, што знаходзіцца побач з магілай.

**1вядучы:** Сёння наш святы абавязак-помніць землякоў-ветэранаў загінуўшых у гады вайны.

**2 вядучы:** На жаль, на сённяшні дзень у вёсцы ў жывых не засталося ні аднаго ветэрана Вялікай Айчыннай вайны.

Успомнім усіх пайменна,

Горам успомнім сваім…

Гэта трэба не мертвым-

Гэта трэба жывым!

**1 вядучы:** Пераходзім да трэцяй старонкі нашага часопіса. Яна называецца **“*Гістарычныя помнікі” (слайд 19-20)***

На ўзгорку сярод векавых дубоў у 1942 годзе была пабудавана Успенская царква, па форме падобная на квадрат.

**2 вядучы:** Да яе асноўнага зруба ў 1868 годзе дабудавана калакольня. Драўляны будынак царквы захаваўся вельмі добра , у ёй у цяперашні час праходзяць царкоўныя службы. Царква Успення Прасвятой Багародзіцы з’яўляецца помнікам архітэктуры драўлянага дойлідства.

**1вядучы:** Мясцовая цэркаўка з выгляду нічым не прыкметная. Яна птушкай застыла сярод магутных каржакаватых дубоў - нібы прысела адпачыць, ды так і засталася тут амаль на чатыры сотні гадоў. У адным з дубоў , ёсць дупло, абрыс яго нагадвае выяву Багародзіцы.

**2 вядучы:** Але унікальнасць храма не толькі ў самавітым узросце. Гэтая гісторыка-культурная каштоўнасць створана мясцовымі ўмельцамі без адзінага цвіка. Здалёк яна чымсьці нагадвае панскую сядзібу са старадаўнім паркам.

**1вядучы:** Свята Успенская царква з яе цяжкай гісторыяй мае права на ўвагу, шанаванне, на жыццё.

**1 вядучы:** Наступная старонка нашага часопіса называцца

“Знакамітыя людзі “ **(слайд 21)**

**2 вядучы:** Веска Кашэвічы багата не толькі сваёй прыроднай прыгажосцю, але і знакамітымі людзьмі.

**1 вядучы:** Максім Паўлаў нарадзіўся ў вёсцы Кашэвічы. У адзінаццаць гадоў паступіў у каледж пры беларускай акадэміі мастацтваў. Зараз Максім працуе галоўным хармайстрам у Кубанскім казачым хоры, настаўнікам па вакале пры тэатры “Сучаснік”.

**2 вядучы:** Алла Проліч нарадзілася ў вёсцы Кашэвічы. Закончыла ў 1993 г. Яраслаўскае тэатральнае вучылішча. У 1998г. прызнана лепшай актрысай. Ала Проліч актрыса Мінскага тэатра юнага гледача.

**1вядучы:** Апошняя старонка часопіса “Сучасная вёска” **(слайд 22-28)**

**2 вядучы:** З кожным годам вёска расце, будуецца і прыгажэе. На яе тэрыторыі размешчаны: ГЛХУ “Кашэвіцкае лясніцтва”, дзіцячы сад-базавая школа, Дом культуры, бібліятэка, фельдшарска-акушэрскі пункт, аддзяленне сувязі, 2 крамы.

**1 вядучы:** Зараз яна мае статус аграгарадка.

**2 вядучы:** Мы любім сваю вёску, маленькі куточак прыгожай беларускай зямлі.

**1 вядучы:** Прэзідэнтам краіны пастаўлена вельмі важная задача-адрадзіць вёску. Як адрадзіць вёску? Хто будзе адраджаць веску? Пытанні к вучням.

**Гульня “Знайдзі пару”( слайд 29)** (прыказкі і прымаўкі падзяліць на часткі і раздаць вучням)

Няма смачнейшай вадзіцы, як з роднай крыніцы.

Усякай птушцы сваё гняздо міла.

У сваім краі як у раі.

Кожнаму свой куток мілы

**1 вядучы:** Любоў да Радзімы не можа згаснуць у сэрцы чалавека. Яна падораная яму ў момант нараджэння і выхоўваецца з малаком маці. Родная зямля ўзгадавала цябе і прыме ў свае журботныя абдымкі, калі прыйдзе час. Радзіма – гэта месца, у якое заўсёды хочацца вяртацца. У якім-бы кутку зямлі Вы не былі – памятайце пра свае карані, не дайце ім загінуць у вашай памяці і душы **(слайд 30)**

Вучань чытае верш

Есць на свеце такія краіны,

Дзе расце нават хлеб на раллі,

А мне нашы бярозы, каліны,

Нашы краскі ў душу заляглі

Я харошых краёў бачыў многа,

Многа пройдзена дальніх дарог,

А найлепшая тая дарога.

Што вядзе на бацькоўскі парог

Кажуць, дома вуглы памагаюць,

Дома жыць і рабіць весялей..

Чалавек без бацькоўскага краю

Як без песні ў гаі салавей.

Тут і сонца, здаецца, святлейшае свеціць

І дабрэйшыя ўсмешкі – у добрых людзей.

Ёсць нямала зямель багацейшых на свеце,

Толькі ты мне радней, даражэй і мілей.

**ІV. Рэфлексія**

1.Што вас больш за ўсё зацікавіла ў ходзе мерапрыемства?

2.Якім годам аб’яўлены 2018 год ?